DA Den Europæiske Unions Tidende C 369/18

BERETNING

om årsregnskabet for fællesforetagendet ENIAC for regnskabsåret 2012 med fællesforetagendets svar

2013/C 369/03

INDHOLD

Punkt Side Indledning… 1-5 19 Oplysninger til underbygning af revisionserklæringen… 6 19 Revisionserklæring… 7-17 19 Erklæring om regnskabets rigtighed… 12 20 Grundlag for en erklæring med forbehold om de underliggende transaktioners lovlighed og formelle rigtighed… 13-15 20 Erklæring med forbehold om lovligheden og den formelle rigtighed af de transaktioner, der ligger til grund for regnskabet… 16 20 Bemærkninger om den budgetmæssige og økonomiske forvaltning… 18-20 21 Budgetgennemførelse… 18-19 21 Indkaldelser af forslag… 20 21 Andre forhold… 21-28 21 Den interne revisionsfunktion og Kommissionens Interne Revisionstjeneste… 21 21 Tilsyn og rapportering af forskningsresultater… 22-24 21 ENIAC-medlemsstaternes bidrag… 25 22 Opfølgning af tidligere bemærkninger… 26-28 22

INDLEDNING

1. Det europæiske fællesforetagende for gennemførelsen af det fælles teknologiinitiativ om nanoelektronik (fællesforetagendet ENIAC), der ligger i Bruxelles, blev oprettet i december 2007 (1) for en periode på 10 år.

2. Det vigtigste formål med fællesforetagendet er at fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål (2).

3. De stiftende medlemmer af fællesforetagendet ENIAC er Den Europæiske Union repræsenteret ved Kommissionen, en række EU-medlemsstater (Belgien, Tyskland, Estland, Irland, Grækenland, Spanien, Frankrig, Italien, Nederlandene, Polen, Portugal, Sverige og Det Forenede Kongerige) og en sammenslutning, der repræsenterer europæiske nanoelektronikaktiviteter (AENEAS). Andre medlemsstater og associerede lande og andre lande eller juridiske personer, der kan yde et betydeligt finansielt bidrag til opfyldelsen af fællesforetagendet ENIAC's mål, kan også blive medlem af fællesforetagendet ENIAC.

4. Det maksimale EU-bidrag til fællesforetagendet ENIAC's løbende udgifter og forskningsaktiviteter udgør 450 millioner euro, der skal betales over budgettet for syvende rammeprogram for forskning (3). AENEAS yder et bidrag på højst 30 millioner euro til fællesforetagendets løbende udgifter. ENIAC-medlemsstaterne yder bidrag i naturalier til de løbende udgifter (ved at lette gennemførelsen af projekterne) og finansielle bidrag, som mindst udgør 1,8 gange EU's bidrag. De forskningsorganisationer, der deltager i projekterne, yder også bidrag i naturalier, der skal være mindst lige så store som bidragene fra Kommissionen og medlemsstaterne.

5. Fællesforetagendet blev finansielt uafhængigt den 26. juli 2010.

OPLYSNINGER TIL UNDERBYGNING AF REVISIONSERKLÆRINGEN

6. Retten har valgt en metode, som omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller i overvågnings- og kontrolsystemerne. Dette suppleres med bevis opnået fra arbejde udført af andre revisorer (hvis relevant) og en analyse af ledelsens udtalelser.

REVISIONSERKLÆRING

7. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret fællesforetagendet ENIAC's årsregnskab, som omfatter årsopgørelsen (4) og beretningen om budgetgennemførelsen (5) for det regnskabsår, som afsluttedes den 31. december 2012, og b) efterprøvet lovligheden og den formelle rigtighed af de transaktioner, der ligger til grund for regnskabet.

Ledelsens ansvar

8. Ifølge artikel 33 og 43 i Kommissionens forordning (EF, Euratom) nr. 2343/2002 (6) har ledelsen ansvaret for at udarbejde et årsregnskab for fællesforetagendet, som giver et retvisende billede, og for, at de transaktioner, som ligger til grund for regnskabet, er lovlige og formelt rigtige: a) Ledelsens ansvar med hensyn til fællesforetagendets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, som Kommissionens regnskabsfører har fastsat (7), og udøvelse af regnskabsmæssige skøn, som er rimelige efter omstændighederne. Direktøren godkender fællesforetagendets årsregnskab, efter at fællesforetagendets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af fællesforetagendets finansielle stilling. b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forebygge uregelmæssigheder og besvigelser, samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler.

Revisors ansvar

9. Det er Rettens ansvar på grundlag af sin revision at afgive en erklæring til Europa-Parlamentet og Rådet (8) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer. Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om fællesforetagendets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige.

10. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder en vurdering af risikoen for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet.

11. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring.

Erklæring om regnskabets rigtighed

12. Det er Rettens opfattelse, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2012 samt af resultaterne af dets transaktioner og pengestrømme i det afsluttede regnskabsår, i overensstemmelse med bestemmelserne i dets finansforordning og de regnskabsregler, som Kommissionens regnskabsfører har fastsat.

Grundlag for en erklæring med forbehold om de underliggende transaktioners lovlighed og formelle rigtighed

13. Fællesforetagendets strategi for efterfølgende kontrol (9) blev vedtaget ved en bestyrelsesbeslutning den 18. november 2010 og er et centralt redskab (10) for vurderingen af de underliggende transaktioners lovlighed og formelle rigtighed. I 2012 beløb de afholdte betalinger i relation til attester for godkendte omkostninger udstedt af medlemsstaternes finansieringsmyndigheder sig til 8,2 millioner euro, hvilket svarer til 42 % af de samlede operationelle betalinger.

14. I de administrative aftaler indgået mellem fællesforetagendet og de nationale finansieringsmyndigheder i medlemsstaterne er det fastsat, at de nationale finansieringsmyndigheder i princippet foretager revisioner på vegne af fællesforetagendet. Fællesforetagendets strategi for efterfølgende revision bygger i høj grad på, at de nationale finansieringsmyndigheder reviderer omkostningsanmeldelserne fra projekterne. I 2012 gennemførte Europa-Kommissionens Interne Revisionstjeneste imidlertid en konsulentundersøgelse for at undersøge fællesforetagendets strategi for efterfølgende revision og ENIAC-medlemsstaternes revisionsstrategier, og den fremhævede, at udformningen af systemet for efterfølgende revision burde gennemgås og suppleres, således at man sikrede, at det kunne opfylde sit overordnede mål (11).

15. I 2012 foretog fællesforetagendet en begrænset gennemgang af omkostningsanmeldelser (12), og på dette grundlag konkluderede det i sin årlige aktivitetsrapport, at fejlprocenten i programmet er på under 2 %. Denne gennemgang omfattede imidlertid ikke nogen revision og gav ikke sikkerhed for de gennemgåede omkostningsanmeldelsers formelle rigtighed. Da Rettens revision blev afsluttet (i september 2013), var de oplysninger, der forelå om gennemførelsen af fællesforetagendets strategi for efterfølgende revision, ikke tilstrækkelige til, at Retten kunne fastslå, om denne centrale kontrol fungerer effektivt.

Erklæring med forbehold om lovligheden og den formelle rigtighed af de transaktioner, der ligger til grund for regnskabet

16. Det er Rettens opfattelse, at de transaktioner, der ligger til grund for fællesforetagendets årsregnskab for det regnskabsår, der afsluttedes den 31. december 2012, i alt væsentligt er lovlige og formelt rigtige, når der ses bort fra de mulige virkninger af de forhold, der er beskrevet i grundlaget for en erklæring med forbehold i punkt 13 til 15.

17. Bemærkningerne i det følgende drager ikke Rettens erklæringer i tvivl.

BEMÆRKNINGER OM DEN BUDGETMÆSSIGE OG ØKONOMISKE FORVALTNING

Budgetgennemførelse

18. Det endelige budget for 2012 omfattede forpligtelses- og betalingsbevillinger på henholdsvis 128 millioner euro og 42 millioner euro. Henholdsvis 100 % af de disponible forpligtelsesbevillinger og 52 % (13) af de disponible betalingsbevillinger blev udnyttet. Af de 125,5 millioner euro i forpligtelsesbevillinger, der var afsat til operationelle aktiviteter, blev 17,6 millioner euro implementeret som en samlet forpligtelse i forbindelse med den første indkaldelse af forslag i 2012, og 107,9 millioner euro blev implementeret som en samlet forpligtelse i forbindelse med den anden indkaldelse af forslag i 2012. Støtteaftalerne i forbindelse med disse to indkaldelser af forslag blev undertegnet tidligt i 2013, og der gik i gennemsnit 12 måneder mellem indkaldelsen af forslag og undertegnelsen af aftaler.

19. De kontrolsvagheder med hensyn til frigørelse af uudnyttede bevillinger, der blev konstateret ved revisionen i 2011, eksisterede stadig i 2012. Den samlede uudnyttede forpligtelse på 2,8 millioner euro vedrørende operationelle aktiviteter for 2010, som havde en endelig gennemførelsesdato den 31. december 2011, var ikke blevet frigjort ved udgangen af 2012.

Indkaldelser af forslag

20. Indkaldelserne af forslag for 2008, 2009, 2010 og 2011 resulterede i tilskudsaftaler for i alt 170,2 millioner euro, hvilket svarer til 39 % af det maksimale EU-bidrag til fællesforetagendet til forskningsaktiviteter (14). I 2012 blev der indledt to indkaldelser af forslag vedrørende i alt 125,4 millioner euro, og i 2013 er der indtil videre blevet indledt to indkaldelser vedrørende 39,7 millioner euro. I 2013 vil det være nødvendigt med en yderligere indkaldelse af forslag for 104,7 millioner euro (23,8 %) for at udnytte det disponible EU-bidrag på 440 millioner euro fuldt ud.

ANDRE FORHOLD

Den interne revisionsfunktion og Kommissionens Interne Revisionstjeneste

21. Beskrivelsen af Kommissionens Interne Revisionstjenestes opgaver blev vedtaget af bestyrelsen den 18. november 2010. Men rammeforordningens bestemmelser (15) om Kommissionens interne revisors beføjelser er endnu ikke blevet indføjet i fællesforetagendets finansielle bestemmelser.

Tilsyn og rapportering af forskningsresultater

22. I syvende rammeprogram (FP7) er der oprettet et tilsyns- og rapporteringssystem, der omfatter beskyttelse, udbredelse og overførsel af forskningsresultater.

23. I de aftaler om tilskud, der er indgået med modtagerne, har fællesforetagendet medtaget specifikke bestemmelser om beskyttelse af intellektuelle ejendomsrettigheder og udbredelse af forskningsresultater. Implementeringen af disse bestemmelser overvåges af fællesforetagendet på forskellige stadier under gennemførelsen af de finansierede projekter.

24. Den måde, hvorpå resultaterne af dette tilsyn rapporteres, bør dog udvikles yderligere for at være i overensstemmelse med bestemmelserne i artikel 7 i afgørelse nr. 1982/2006 (16) og artikel 27 i forordning (EF) nr. 1906/2006 (17).

ENIAC-medlemsstaternes bidrag

25. I henhold til fællesforetagendets vedtægter skal ENIAC-medlemsstaternes finansielle bidrag mindst udgøre 1,8 gange (18) EU's finansielle bidrag, mens fællesforetagendets tilskud højst kan udgøre 16,7 % af projekternes samlede støtteberettigede omkostninger. ENIAC-medlemsstaternes bidrag vedrørende de første syv indkaldelser af forslag udgjorde 1,41 gange EU's finansielle bidrag (1,55 gange i 2011).

Opfølgning af tidligere bemærkninger

26. Fællesforetagendets regnskabsfører validerede finans- og regnskabssystemerne (ABAC og SAP) i 2012. Men den proces, der leverer finansielle oplysninger om forvaltningen af omkostningsanmeldelser modtaget fra de nationale finansieringsmyndigheder, er endnu ikke blevet valideret.

27. Siden april 2012 har fællesforetagendet haft en intern revisionskapacitet som fastsat i artikel 6, stk. 2, i Rådets oprettelsesforordning.

28. Katastrofeberedskabsplanen blev færdiggjort og testet med et godt resultat i 2012.

Vedtaget af Afdeling IV, der ledes af Louis GALEA, medlem af Revisionsretten, i Luxembourg på mødet den 22. oktober 2013. På Revisionsrettens vegne Vítor Manuel da SILVA CALDEIRA Formand

(1) Rådets forordning (EF) nr. 72/2008 af 20. december 2007 om oprettelse af fællesforetagendet ENIAC (EUT L 30 af 4.2.2008, s. 21).

(2) En oversigt over fællesforetagendets beføjelser, aktiviteter og disponible ressourcer vises i bilaget til orientering.

(3) Syvende rammeprogram, som blev vedtaget ved Europa-Parlamentets og Rådets afgørelse nr. 1982/2006/EF (EUT L 412 af 30.12.2006, s. 1), samler alle forskningsrelaterede EU-initiativer under ét og spiller en vigtig rolle med hensyn til at opfylde målene for vækst, konkurrenceevne og beskæftigelse. Rammeprogrammet er også et nøgleelement i det europæiske forskningsrum.

(4) Denne omfatter balancen og resultatopgørelsen, pengestrømsopgørelsen, opgørelsen over ændringer i nettoaktiver samt en oversigt over væsentlige regnskabspraksis og andre forklarende bemærkninger.

(5) Denne omfatter beretningen om budgetgennemførelsen samt en oversigt over budgetprincipperne og andre forklarende bemærkninger.

(6) EFT L 357 af 31.12.2002, s. 72.

(7) De regnskabsregler, som Kommissionens regnskabsfører har fastsat, er baseret på de internationale regnskabsstandarder for den offentlige sektor (International Public Sector Accounting Standards, IPSAS), som er udgivet af International Federation of Accountants, og, når det er relevant, på International Accounting Standards (IAS)/International Financial Reporting Standards (IFRS) udgivet af International Accounting Standards Board.

(8) Artikel 185, stk. 2, i Rådets forordning (EF, Euratom) nr. 1605/2002 (EFT L 248 af 16.9.2002, s. 1).

(9) I Fællesforetagendet ENIAC's strategi for efterfølgende revision er det fastsat, at fællesforetagendet skal indhente tilstrækkelige oplysninger om den procedure for efterfølgende revision, der anvendes i ENIAC-medlemsstaterne, til at der kan foretages en vurdering af, om de nationale procedurer kan give tilstrækkelig sikkerhed for, at de transaktioner, der er forbundet med fællesforetagendet ENIAC's projekter, er lovlige og formelt rigtige.

(10) I artikel 12 i forordning (EF) nr. 72/2008 om oprettelse af fællesforetagendet er det fastsat, at fællesforetagendet »sikrer, at dets medlemmers finansielle interesser er tilstrækkeligt beskyttet, ved at udføre eller foranledige egnede interne og eksterne kontroller«, og at det foretager »kontrol på stedet og finansiel audit blandt modtagerne af fællesforetagendet ENIAC's offentlige midler. Sådan kontrol og audit gennemføres enten direkte af fællesforetagendet ENIAC eller på dettes vegne af ENIAC-medlemsstaterne«.

(11) Konsulentundersøgelsens hovedkonklusioner er:

— Fællesforetagendets strategi for efterfølgende revision omfatter ikke praktiske detaljer om gennemførelse af strategien

— Fællesforetagendet og de nationale finansieringsmyndigheder havde ikke indgået specifikke aftaler om, hvordan finansieringsmyndighederne skulle foretage finansielle revisioner.

(12) Den begrænsede gennemgang bestod i at bede de nationale finansieringsmyndigheder om at bekræfte en stikprøve af omkostningsanmeldelser.

(13) Den relativt lave gennemførelsesgrad for operationelle betalinger bliver forklaret med, at certifikaterne fra de nationale myndigheder blev modtaget sent, og at der på medlemsstatsniveau var forsinkelser med hensyn til undertegnelsen af støtteaftaler.

(14) I overensstemmelse med artikel 5 i forordning (EF) nr. 72/2008 og artikel 11, stk. 5, i bilaget hertil udgør EU's maksimale bidrag til fællesforetagendets løbende udgifter og forskningsaktiviteter 450 millioner euro, og heraf må bidraget til løbende udgifter ikke overstige 10 millioner euro. Hvis en del af bidraget til løbende udgifter ikke bruges, kan det overføres til forskningsaktiviteter.

(15) Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget.

(16) Ifølge artikel 7 i Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) skal Kommissionen føre løbende og systematisk tilsyn med gennemførelsen af syvende rammeprogram og de tilhørende særprogrammer og regelmæssigt aflægge rapport og formidle resultaterne af dette tilsyn.

(17) Ifølge artikel 27 i Europa-Parlamentets og Rådets forordning (EF) nr. 1906/2006 af 18. december 2006 om regler for virksomheders, forskningscentres og universiteters deltagelse i foranstaltninger under syvende rammeprogram og for formidling af forskningsresultater (EUT L 391 af 30.12.2006, s. 1) skal Kommissionen føre tilsyn med gennemførelsen af indirekte aktioner på grundlag af de periodiske aktivitetsrapporter, der forelægges. Kommissionen skal især føre tilsyn med gennemførelsen af planen for nyttiggørelse og formidling af forgrundsviden. Kommissionen skal også oprette og drive et informationssystem, der gør det muligt at gennemføre dette tilsyn på en effektiv og sammenhængende måde for hele syvende rammeprogram.

(18) Ifølge artikel 11, stk. 6, litra b), i bilaget til forordning (EF) nr. 72/2008 skal finansielle bidrag fra ENIAC-medlemsstaterne mindst udgøre 1,8 gange Fællesskabets finansielle bidrag.

BILAG Fællesforetagendet ENIAC (Bruxelles) Beføjelser og aktiviteter Unionens kompetence-områder i henhold til traktaten (Artikel 187 og 188 i traktaten om Den Europæiske Unions funktionsmåde) Ifølge Europa-Parlamentets og Rådets afgørelse nr. 1982/2006/EF af 18. december 2006 om syvende rammeprogram kan der ydes fællesskabsbistand til etablering af længerevarende offentlig-private partnerskaber i form af fælles teknologiinitiativer, som kan implementeres gennem fællesforetagender, jf. traktatens artikel 187. Rådets forordning (EF) nr. 72/2008 af 20. december 2007 om oprettelse af fællesforetagendet Eniac. Fællesforetagendets beføjelser (Rådets forordning (EF) nr. 72/2008) Mål Fællesforetagendet ENIAC bidrager til gennemførelsen af det syvende rammeprogram for forskning, teknologisk udvikling og demonstration (2007-2013) og temaet »Informations- og kommunikationsteknologi« under særprogrammet »Samarbejde« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013). Det skal navnlig: — fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål — støtte aktiviteter til gennemførelse af forskningsdagsordenen (i det følgende benævnt »FoU-aktiviteter«), især gennem økonomisk støtte til deltagere i projekter, der er udvalgt på grundlag af indkaldelser af konkurrerende forslag — fremme et offentlig-privat partnerskab, der tilsigter at mobilisere og samle en indsats fra Unionens side og fra national og privat side, øge de samlede FoU-investeringer vedrørende nanoelektronik og skabe samarbejde mellem den offentlige og den private sektor — sikre, at FTI vedrørende nanoelektronik er effektivt og holdbart — opnå synergi og koordinering med hensyn til den europæiske FoU-indsats vedrørende nanoelektronik, herunder gradvis integrering i fællesforetagendet ENIAC af de aktiviteter på området, der for øjeblikket gennemføres via mellemstatslige FoU-ordninger (Eureka). Ledelse Bestyrelsen er fællesforetagendets ledelsesorgan. Den administrerende direktør er ansvarlig for den daglige ledelse. Erhvervslivet er repræsenteret i erhvervs- og forskningsudvalget og ved sammenslutningen AENEAS som stiftende medlem. Repræsentantskabet for de offentlige myndigheder består af Kommissionen, der repræsenterer Den Europæiske Union, og af medlemsstaterne og de associerede lande. Fællesforetagendets disponible ressourcer i 2012 På budgettet 127 996 970,00 euro til forpligtelser 42 475 500,00 euro til betalinger Ansatte pr. 31. december 2012 15 stillinger i henhold til stillingsfortegnelsen (7 midlertidigt ansatte og 8 kontraktansatte), hvoraf 15 stillinger var besat. Operationelle aktiviteter (6); administrative opgaver (5); blandede opgaver (4). Resultater og tjenesteydelser leveret i 2012 Jf. fællesforetagendet ENIAC's årlige aktivitetsrapport for 2012 på www.eniac.eu Kilde: fællesforetagendet.